Foto: Facebook

PREMA izboru portala "European Best Destinations", Zadar je prikupio najviše glasova i ponio laskavu titulu najbolje europske destinacije 2016. godine!

Zadar je kao pobjednik iza sebe ostavio brojne proslavljene turističke destinacije poput Beča, Amsterdama, Barcelone, Rima i mnogih drugih.

And the best European destination 2016 is... #ZADAR 󾮞 Discover the best places to travel in 2016 www.2016.ebdest.in 󾭩 Posted by European Best Destinations on 11. veljača 2016

Uoči proglašenja pobjednika, iz Turističke agencije Grada Zadra izrazili su nadu u povoljan rezultat, koji se i ostvario.

- Promovirali smo Zadar kao turističku destinaciju, a mnoge informacije o gradskim događajima, lijepe fotografije grada i promotivne video radove vidjelo je više stotina tisuća ljudi u cijeloj Europi na portalu European Best Destinations i preko naših aktivnosti na društvenim mrežama - kaže PR Turističke zajednice Grada Zadra Ante Galić rezimirajući promidžbenu kampanju zadarskog TZ-a i kampanju "Biraj Zadar" povodom nominacije Zadra za najbolju europsku destinaciju. Teško je procijeniti hoće li do kraja izbora Zadar ostati među pet najboljih, prije svega radi moćnije glasačke mašinerije velikih europskih gradova i metropola poput Londona, Atene, Rima, Pariza, Barcelone, Praga ili Milana, no već je i nominacija Zadra u društvu turističkih velikana sjajna stvar za njegovo turističko promoviranje.

- Kako god završi izbor za najbolju europsku destinaciju u 2016., mi smo postigli vrlo važan cilj u kampanji. Za Zadar se čulo u cijeloj Europi! S druge strane, u prilog nam je išla i činjenica kako smo istovremeno organizirali Tuna, Sushi i Wine festival koji je ove godine daleko nadmašio prošlogodišnji. Rekao bih: Zadar postaje sve ozbiljni igrač u turizmu, a to su nominacijom prepoznali i na portalu EBD - dodaje Galić.

Zahvaljujući društvenim mrežama i kampanji "Biraj Zadar" koju je volonterski vodila skupina mladih entuzijasta, Zadar su podržale, među ostalima, i velike svjetske sportske zvijezde Luka Modrić i Colllin Jackson te svjetski top model Helena Šopar, a svoj glas Zadru dali su general Ante Gotovina i velika japanska televizijska zvijezda, masterchef Toshihiro Nakatsuji.

European Best Destinations (EBD) europska je udruga sa sjedištem u Bruxellesu, nastala s ciljem promicanja kulture i turizma u Europi te u suradnji s turističkim uredima i udrugom EDEN, na europskoj i svjetskoj razini promovira veće razumijevanje bogatstva, kulture, raznolikosti i kvalitete europskih destinacija. Portal EBD-a broji više od 2,5 milijuna posjetitelja uz desetke tisuća pratitelja na raznim društvenim mrežama.

Zadar je u potpunosti zaslužio ovu titulu kao grad posebne kulturne i povijesne vrijednosti, ali i moderan grad koji svake godine mami rijeke turista. Svjetski su poznate njegove gradske zidine, utvrde, a posebice su atraktivne morske orgulje. Smatra se urbanim, kulturnim i ekonomskim središtem sjevernodalmatinske regije. Posebno ga rado posjećuju moreplovci zbog prekrasne obale i brojnih manjih i većih otoka koji se nalaze u blizini.

Tekst se nastavlja ispod oglasa

Zadar je već niz godina jedna od najpopularnijih hrvatskih destinacija zbog velike širine svoje ponude. U njemu mogu nešto za sebe naći svi, od poštovatelja kulturnog naslijeđa i arhitekture do mladih ljudi željnih zabave na glazbenim događanjima.

Portal "European Best Destinations" ovako je predstavio Zadar kao pobjednika svog izbora:

"Dobrodošli u Zadar, najbolju europsku destinaciju 2016. godine! Zadar je velik grad, grad povijesti i moderan grad, grad otvoren moru. Prošetajte obalom i poslušajte nevjerojatan zvuk "morskih orgulja" dok gledate "najljepši zalazak Sunca na svijetu", prema Alfredu Hitchcocku.

Zadar je drukčiji grad, neusporediv, s udobnom atmosferom, atmosferom odmora i mirnoće. Zadar je tih i siguran; možete šetati noću kao i danju. Otkrit ćete rimske građevine, ali i odlične trgovine, restorane po pristupačnim cijenama, tržnice voća i povrća, koncerte na otvorenom."

Zadar i među najromantičnijim gradovima

Zadar je na portalu "European Best Destinations" nominiran i među najromantičnije europske gradove zajedno sa Zagrebom, Dubrovnikom, Rovinjem, Ninom i Opatijom - što svjedoči o iznimnoj popularnosti hrvatskih destinacija. Tako se u 2015. godini Zagreb već osladio titulom najbolje adventske destinacije; ušao je i među deset najboljih u izboru za europsku destinaciju 2015., a od hrvatskih gradova i turističkih destinacija EBD portal nominirao je Dubrovnik za najbolju novogodišnju destinaciju, "Soundwave festival" u Tisnom za najbolji europski festival, dok je plaža Zlatni Rat na Braču osvojila treće mjesto u izboru za najljepše plaže u Europi uz novu nominaciju za 2016. Među nominiranima su još Maksimir za najbolji park u Europi te Plitvička jezera u kategoriji najboljih europskih nacionalnih parkova.